KVBA wil met Gautrein-staking helpGautrein in die depot (Foto: GautengCitizen via Wikimedia Commons) Die Kommissie vir Versoening, Bemiddeling en Arbitrasie (KVBA) het Vrydag aangebied om bystand te verleen waar loononderhandelings tussen die vakbond Untu en Bombela, die maatskappy wat die Gautrein bedryf, vasgeval het. Kesagee Nayager, woordvoerder van Gautrein, het gesê die maatskappy het dadelik die KVBA se aanbod aanvaar, aangesien hy besorg is oor ŉ moontlike verlies aan inkomste deur hul werkers en hoop om dringend ŉ oplossing te kry. “Ons het die KVBA in kennis gestel dat ons dadelik beskikbaar is vir onderhandelings. Die United National Transport Union (Untu) het ongelukkig aangedui dat hulle eers Maandag kan vergader,” het Nayager bygevoeg. “Ons wil graag ons passasiers bedank vir hul begrip en ondersteuning in hierdie tyd. Ons hoop dat ŉ oplossing nog voor Maandag bereik kan word.” Nayager het gesê die gebeurlikheidsplanne sal oor die naweek hersien word en die maatskappy sal na verwagting teen Sondagmiddag enige verwikkelinge aan die huidige diens vir Maandag aankondig. Werkers het Maandag begin staak. Hulle eis ŉ salarisverhoging van 10%. Bombela bied 8.6% aan.